“Sigisbert en Africa”
Nov film da la Televisiun rumantscha

(anr/fa) 

Il film quinta dals paders grischuns Clemens Giger e Baseli Fetz ch’èn ids avant blers onns a missiunar en Tansania. Per realisar il film ha passentà Bertilla Giossi pliras emnas en la claustra a Peramiho. “La Televisiun rumantscha (TvR) è in emettur regiunal, mintgatant baud local”, ha ditg Peter Egloff en occasiun da la preschentaziun dal film als meds da massa. Che quai haja per consequenza che lur radius d’acziun saja savens plitost limità. “Il fatg che blers Rumantschs bandunan lur patria, per gronda part per motivs economics, u er per missiunar, ans dat dentant la pussaivladad da schlargiar mintgatant in zic quests cunfins.” En il pli nov film da la TvR na sa tracta quai betg mo da cunfins naziunals, mabain er da continentals.

Parallelas cun il Sigisbert en Rezia
“A Mustér en il sanctuari da Nossadunna penda in maletg votiv da Tansania”, declera Bertilla Giossi, “ins vesa ina bartga che arda, divers nairs ed in pader european cul resti en flomma che siglian en l’aua.” Ella saveva che quest maletg è in uscheditg exvoto dal pader missiunari Clemens Giger, oriund da Mustér, che viva dapi 55 onns en Tansania. “E cunquai ch’jau enconusch persunalmain pader Clemens hai jau gì l’idea ch’ins pudess far in film che quinta sia istorgia e quella da la claustra a Peramiho.” Sco ch’ella ha ditg n’ha ellabetg gì ditg da studegiar tge titel ch’ella pudess dar al film: “L’istorgia da Sigisbert en Rezia enconuscheva pli baud mintga uffant en Surselva, quel pader che ha cristianisà la Cadi e fundà la claustra da Mustér. Pader Clemens ha er missiunà, be ch’el è i a far quai en Africa.” Dapi 29 onns viva er pader Baseli Fetz da Do-mat en la medema claustra benedictina a Peramiho en il sid da la Tansania.

“Ina sort road-movie african”
Il film cumenza e finescha en in suler: A l’entschatta quel che maina en il sanctuari da Nossadunna en la claustra da Mustér, e l’ultim vegn mussà in suler en quella da Peramiho. Ils dus paders quintan da lur vita e dals motivs pertge ch’els han tschernì la vita da missiunari. Ils aspectaturs vegnan a savair er l’istorgia da la claustra e co ch’ella s’ha sviluppada en ils ultims onns. “Cunquai che las distanzas èn bler pli grondas en Africa essan nus stads bler en viadi tranter in e l’auter lieu nua che nus avain filmà”, quinta Giossi, e numna perquai lur lavur ina spezia da road-movie. Sco ch’ella quinta ha ella duvrà las emprimas duas emnas en Tansania per visitar ed emprender ad enconuscher la differenta glieud. “Il concept per il film è naschì pir a Peramiho.” Las proximas duas emnas han duvrà ella e l’operatur da camera, Paul Nicol, alura per filmar e registrar la musica. “Paul era responsabel tant per il maletg sco er per il tun”, quinta ella, “el ha prestà ina gronda lavur.” Che las cundiziuns da lavur eran mintgatant propi pauc favuraivlas, sa regorda ella, “surtut il sablun era in grond problem, e per la proteger sin ils transports stueva Paul metter la camera adina en in satg da plastic”. La TvR ha tenor Peter Egloff anc auters projects da films che quintan da Rumantschs a l’ester: “Nus faschain quint per exempel da visitar l’artist Marc Bundi che viva a Khartoum en il Sudan u in auter Rumantsch che lavura sco chapitani sin la mar.” La premiera da “Sigisbert en Africa” ha gì lieu ier saira en sala da la claustra da Mustér.